text: Kraftig brand i Kolding
  17 april 2012 kl. 16.07
  Sidst på eftermiddagen tirsdag udbrød brand på en virksomhed på Stålvej i Kolding. Voldsomme, sorte røgskyer spredte sig hurtigt over et stort område.
  Politiet fik melding om, at branden opstod i et lager af affalds-plastik.
  Den kraftige røg førte til, at Ny Esbjergvej mellem storcentret og motorvejen blev lukket på grund af manglende sigtbarhed.
  Ny Esbjergvej er en af de største udfaldsveje fra Kolding.
  Røgudviklingen var så kraftig, at den kunne ses helt op til Vejle, fortæller en bilist på motorvejen.
  Ved 19-tiden havde brandvæsenet i Kolding branden under kontrol, og den forventes at være slukket inden midnat.
  